**POZIV ZA NOMINACIJU DUGOROČNIH I KRATKOROČNIH PROMATRAČA U EU MISIJU PROMATRANJA IZBORA U EKVADORU 2025.**

Europska Komisija objavila je poziv za upućivanje **dugoročnih i kratkoročnih promatrača** u EU misiju promatranja predstojećih **parlamentarnih izbora** u **Ekvadoru**, **koji su najavljeni za 9. veljače 2025** (i eventualni 2. krug predsjedničkih izbora 13. travnja 2025.). Svaka država članica EU pozvana je nominirati **do tri (3) kandidata** za poziciju **dugoročnih promatrača (LTO), do tri (3) kandidata za poziciju kratkoročnih promatrača (STO) te do dva (2) kandidata za poziciju kratkoročnih promatrača - EU kontakt točaka.**

Više o EU izbornim promatračkim misijama na web stranici:

<https://fpi.ec.europa.eu/what-we-do/election-observation_en>

**Od kandidata se zahtijeva:**

* Izvrsno znanje **španjolskog jezika** (radni jezik; C1 razina) i **engleskog jezika** (izvješćivanje; C1 razina) - moguće telefonsko testiranje razine znanja jezika;
* **Za LTO promatrača:** iskustvo sudjelovanja u najmanje dvije (2) misije promatranja izbora EU (ili drugih međunarodnih organizacija); i/ili iskustvo rada kao član Core Team-a; i/ili završen relevantan izborni trening (poželjno: EODS/NEEDS).
* Država članica može predložiti i jednog LTO kandidata bez prethodnog LTO iskustva u EU EOM, ali s relevantnim iskustvom u misijama promatranja izbora;
* **Za STO promatrača:** iskustvo sudjelovanja u najmanje jednoj misiji promatranja izbora EU (ili drugih međunarodnih organizacija); i/ili iskustvo u radu kao član Core Team-a; i/ili završen relevantan izborni trening (poželjno: EODS/NEEDS).
* Država članica može predložiti i jednog STO kandidata bez prethodnog iskustva u EU EOM, ali s relevantnim iskustvom;
* Dobro vladanje radom na računalu, poznavanje različitih programa;
* Dobro zdravstveno stanje i spremnost na uvjete duljeg radnog vremena u zahtjevnom radnom okruženju kao i prihvaćanje težih životnih uvjeta po rasporedu u promatračkoj izbornoj misiji; snažno se preporučuje cijepljenje protiv COVID-19 (sanitarna propusnica);
* U slučaju promjene termina EU izborne promatračke misije i drugog kruga izbora potrebno je biti na raspolaganju;
* Poštivanje EU kodeksa *(Code of Conduct)* za rad izbornih promatračkih misija, kao i izravnih instrukcija Europske Komisije, članova *Core Team-a*, te pružatelja usluga *(Service Provider)* posebno vezano za sigurnost.

**Poželjno je:**

* prethodno iskustvo rada u zemlji i/ili regiji;
* prethodno civilno iskustvo rada u međunarodnim misijama i na području praćenja stanja ljudskih prava.

**Svi prateći detalji o ovoj izbornoj promatračkoj misiji nalaze se u privitku poziva.**

EK snosi sve troškove te vrši konačni izbor među nominiranim kandidatima. U obzir se uzimaju samo prijave putem službene web stranice EU:

<https://webgate.ec.europa.eu/eom/roster/home>

Ako se kandidat već registrirao, treba svakako **ažurirati s**voj obrazac (CV).

**Kandidat šalje e-mail najavu Ministarstvu vanjskih i europskih poslova RH** na sljedeću e-mail adresu: [EUpromatraci@mvep.hr](mailto:EUpromatraci@mvep.hr) kojom najavljuje kandidaturu.

U slučaju zaposlenja u javnom sektoru, traži se pisana suglasnost nadređene osobe.

Od pristiglih prijava MVEP RH vrši odabir kandidata za nominaciju, dok konačan odabir vrši EK. Odabrani kandidati dužni su po potrebi odazvati se na poziv u MVEP RH na informiranje pred odlazak u izbornu promatračku misiju, a po povratku dostaviti pisano izvješće o obavljenom promatranju ili prezentirati izvješće.

**Rok za prijavu za EU EOM u Ekvadoru je 7. studenog 2024. do 16:00 sati.**